เศรษฐกิจไทยร้อนเงินต่างชาติทะลัก
ในรอบสัปดาห์ที่ผ่านมาเรื่องเงินทุนไหลเข้าเป็นประเด็นร้อนทางเศรษฐกิจของประเทศไทย หลังจากมีเงินที่ต่างชาติไหลเข้าเก็งกำไรค่าเงินในฮ่องกงจำนวนมาก
28 ต.ค. 2555

ในรอบสัปดาห์ที่ผ่านมาเรื่องเงินทุนไหลเข้าเป็นประเด็นร้อนทางเศรษฐกิจของประเทศไทย หลังจากมีเงินที่ต่างชาติไหลเข้าเก็งกำไรค่าเงินในฮ่องกงจำนวนมาก
นายศิริ การเจริญดี คณะกรรมการธนาคารแห่งประเทศไทย (ธปท.) ออกมายอมรับว่า บอร์ด ธปท.หารือกันเรื่องการสู้ค่าเงินของฮ่องกงอย่างใกล้ชิด เพราะมีความเสี่ยงที่จะกระทบต่อตลาดการเงินทั่วโลก เนื่องจากฮ่องกงถือเป็นศูนย์กลางทางการเงินแห่งหนึ่งของโลก ดังนั้นหากฮ่องกงประสบปัญหาหรือสู้ไม่ไหว อาจจะกระทบต่อเนื่องถึงเศรษฐกิจทั่วโลกได้
ขณะที่ น.ส.กิริฎา เภาพิจิตร นักเศรษฐ ศาสตร์อาวุโส ธนาคารโลก (เวิลด์แบงก์) ประจำประเทศไทย ออกมาเปิดเผยว่า ประเทศไทยมีโอกาสที่จะเกิดเงินทุนไหลบ่าเข้ามาเหมือนฮ่องกง เนื่องจากนักลงทุนย้ายเงินมาลงทุนในเอเชียมากขึ้น จากเศรษฐกิจในสหรัฐและสหภาพยุโรปที่ยังไม่ฟื้นตัว
ทั้งนี้ เงินลงทุนทางตรงที่ไหลเข้ามาในครึ่งแรกของปีนี้ ก็สูงกว่าช่วงเดียวกันของปีก่อนมาก และยังคงมีแนวโน้มไหลเข้าสูงขึ้นอย่างต่อเนื่อง
ด้านหนี้สาธารณะของไทยก็ยังสูงเพิ่มขึ้นต่อเนื่อง ล่าสุดทะลุเกิน 5 ล้านล้านบาท โดย น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้างของไทย ณ สิ้นเดือน ส.ค. 2555 มีจำนวนทั้งสิ้น 5.01 ล้านล้านบาท หรือคิดเป็น 44.89% โดยเป็นหนี้ของรัฐบาล3.62 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.02 ล้านล้านบาท หนี้รัฐวิสาหกิจที่เป็นสถาบันการเงินโดยรัฐบาลค้ำประกันอีก 3.51 แสนล้านบาท และหนี้หน่วยงานอื่นของรัฐ 6,541 ล้านบาท
ทั้งนี้ เมื่อเปรียบเทียบกับเดือนก่อนหน้า พบว่าหนี้สาธารณะเพิ่มขึ้นสุทธิ 1.03 แสนล้านบาท หนี้ของรัฐบาลเพิ่มขึ้น 5.84 หมื่นล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 4.46 หมื่นล้านบาท และหนี้รัฐวิสาหกิจที่ไม่เป็นสถาบันการเงิน เพิ่มขึ้น 1,809.87 ล้านบาท




 
ก่อนหน้านี้หนี้สาธารณะเดือน ก.ค. 2555 มีจำนวน 4.89 ล้านล้านบาท คิดเป็น 44.19% ของจีดีพี เมื่อเทียบกับเดือนก่อนหน้า หนี้สาธารณะเพิ่มขึ้นสุทธิ 1.08 แสนล้านบาท ส่งผลให้หนี้สาธารณะที่เพิ่มขึ้นเดือน ส.ค. 2555 เป็นการเพิ่มขึ้นเดือนที่ 6 ติดต่อกันนับตั้งแต่เดือน มี.ค. 2555 โดยเดือน ม.ค. และ ก.พ. 2555 หนี้สาธารณะลดลง
ขณะเดียวกัน เมื่อพิจารณาจากหนี้สาธารณะของประเทศ ในเดือน ม.ค. 2555 ซึ่งอยู่ที่ 4.36 ล้านล้านบาท หรือคิดเป็น 41.06% ของจีดีพี และนำมาเทียบเคียงกับเดือนล่าสุด ส.ค. 2555 พบว่าปริมาณหนี้สาธารณะเพิ่มขึ้นมาถึง 6.5 แสนล้านบาท
สัปดาห์ที่ผ่านมา นายสาธิต รังคสิริ อธิบดีกรมสรรพากร ออกมาเปิดเผยว่า กรมสรรพากรเตรียมเสนอนายกิตติรัตน์ ณ ระนอง รองนายกรัฐมนตรีและ รมว.คลัง พิจารณาถึงการต่ออายุมาตรการลดหย่อนภาษีเงินได้บุคคลธรรมดาในส่วนของกองทุนรวมหุ้นระยะยาว (LTF) ซึ่งปัจจุบันมาตรการดังกล่าวครอบคลุมถึงปี 2559 ขยายเวลาออกไปอีก 5 ปี นอกจากนี้ยังเสนอเก็บภาษีคณะบุคคลเพิ่มขึ้นเป็น 20% เพื่อป้องกันการเลี่ยงภาษี
สำหรับภาวะตลาดหุ้นสัปดาห์ที่ผ่านมา (22-26 ต.ค.) อยู่ในช่วงการปรับฐาน อยู่ในทิศทางเดียวกับตลาดหุ้นเอเชีย โดย SET ต่ำสุดในรอบ 1 เดือน แรงขายส่วนใหญ่มาจากนักลงทุนต่างชาติ ที่ขายหุ้นขนาดใหญ่ในกลุ่มแบงก์ สื่อสาร ออกมา หลังจากที่สองกลุ่มนี้ปรับตัวขึ้นมาต่อเนื่อง และหมดข่าวหนุน กดดัชนีต่ำสุดในรอบ 1 เดือน ปิด 1,281.81 จุด ลดลง 1.98% จากสัปดาห์ก่อน ขณะที่มูลค่าซื้อขายเฉลี่ยต่อวันลดลง 2.11% จากสัปดาห์ก่อน มาอยู่ที่ 31,386.53 ล้านบาท
สำหรับข่าวการลดอัตราดอกเบี้ยอีก 0.25 % ส่งผลดีกับตลาดหุ้นในช่วงแรกและหุ้นอสังหาริมทรัพย์ ขณะที่กลุ่มสื่อสาร ได้รับแรงกดดันจากค่าบริการที่ลดลง และการประมูลที่มีการตั้งคณะกรรมการตรวจสอบการฮั้วประมูล ส่วนกลุ่มพลังงาน ปรับตัวลงต่อเนื่องตามราคาน้ำมันโลกที่ปรับตัวลง จากความต้องการใช้น้ำมันที่ลดลงตามเศรษฐกิจโลกที่ชะลอตัว 
ขณะที่หุ้นกู้ ปตท. ( PTT ) มูลค่า 34,000 ล้านบาท ที่ออกและเสนอขายนักลงทุนสถาบันต่างประเทศ อายุ 30 ปี ดอกเบี้ย 4.50 % ต่อปี ได้รับการตอบรับอย่างล้นหลาม มียอดจองซื้อเข้ามาถึง 14 เท่า จากมูลค่าที่เสนอขาย 
หุ้นใหม่เข้าซื้อขายในตลาดเอ็มเอไอ ( mai ) 1 บริษัท คือ ที.เอ็ม.ซี อุตสาหกรรม ( TMC ) ที่สร้างผลตอบแทนให้กับนักลงทุนที่จองซื้อหุ้น ท่ามกลางภาวะตลาดที่ร่วงหนัก โดยราคาเปิดสูงถึง 11 บาท จากราคาจอง 3.90 บาท และขึ้นไปสูงสุด 11.10 บาท เพิ่มขึ้นเกือบ 200 % ก่อนจะต้านแรงขายไม่ไหว ราคาย่อมาปิด 8.10 บาท ให้ผลตอบแทน 107.69 % 
สำหรับทิศทางตลาดหุ้นสัปดาห์หน้า ( 29 ต.ค. – 2 พ.ย. 2555 ) ตลาดหุ้นไทย ยังผันผวน จากปัจจัยกดดันวิกฤตหนี้ยุโรป และต้องติดตามโค้งสุดท้ายการเลือกตั้งประธานาธิบดีสหรัฐ วันที่ 6 พ.ย.นี้